作者:袁去華
標題:蘭陵王
內容:曉陰薄。隔屋呼晴噪鵲。長煙嫋、輕素望中，林表初陽照城郭。秋容自寂寞。清淺溪痕旋落。橋虹外，明嶂萬重，雲木千章映樓閣。天涯信飄泊。漫水繞郴山，尺素難託。文園多病寬衣索。最長笛聲斷，畫闌憑暖，黃昏前後況味惡。甚良宵閒卻。遼邈。誤行樂。料恨寄徽弦，心倦梳掠。西風滿院垂簾幕。對千里明月，五更悲角。歸期秋盡，尚未定，怎睡著。